**Արեգ Հակոբի Լուսինյան** (մարտի 20, 1935(1935-03-20), Ախալցխա, Վրացական ԽՍՀ, ԱԽՖՍՀ, ԽՍՀՄ), հայ կոմպոզիտոր, ՀՀ արվեստի վաստակավոր գործիչ (2011)։

Հայ տնտեսագետ Լուսինե Լուսինյանի հայրը։

Կենսագրություն
--------------

1952-1956 թվականներին սովորել է Երևանի Ռոմանոս Մելիքյանի անվան երաժշտական ուսումնարանում` Էդվարդ Միրզոյանի կոմպոզիցիայի դասարանում, 1956-1961 թվականներին` Երևանի Կոմիտասի անվան պետական կոնսերվատորիայում` Գրիգոր Եղիազարյանի, Ղազարոս Սարյանի կոմպոզիցիայի դասարաններում։

1953-2004 թվականներին դասավանդել է Երևանի պետական հումանիտար քոլեջի (նախկինում` Ն. Օստրովսկու անվան) «Երաժշտական կրթություն» մասնագիտության առարկաների (տեսություն և նվագարաններ) դասախոս, 1992-2003 թվականներին՝ ամբիոնի վարիչ։ 1962-1964 թվականներին համատեղության կարգով դասավանդել է Երևանի Ռոմանոս Մելիքյանի անվան երաժշտական ուսումնարանում։

1969-1970 թվականներին եղել է Հայաստանի կոմպոզիտորների միության վարչության պատասխանատու քարտուղարը։ 1971 թվականից դասավանդում է Երևանի Խաչատուր Աբովյանի անվան պետական մանկավարժական համալսարանի երաժշտության տեսության, դասավանդման մեթոդիկայի և նվագարանների ամբիոնում, 2000 թվականից` պրոֆեսոր։ 1966 թվականից եղել է ԽՍՀՄ կոմպոզիտորների միության անդամ։ 1996 թվականից` Հայաստանի կոմպոզիտորների և երաժշտագետների միության անդամ։

Երկար տարիներ եղել է Հանրապետական նախադպրոցական գիտամեթոդական կաբինետի երաժշտական բաժնի նախագահ։ 1985 թվականից` աշխատանքի վետերան։ 2000 թվականից` Հումանիտար քոլեջի պրո‎ֆեսորի պաշտոնակատար։

2003 թվականին Լուսինյանին շնորհվել է ՀՊՄՀ-ի դոցենտի գիտական կոչում` «Երաժշտական արվեստ» մասնագիտությամբ, իսկ 2005 թվականին նա արժանացել է ՀՊՄՀ-ի պրո‎ֆեսորի գիտական կոչման` «Երաժշտական արվեստ» մասնագիտությամբ։

Հեղինակել և տպագրել է երաժշտությանը վերաբերող մի շարք գործեր՝ «Երաժշտությունը մանկապարտեզում» ձեռնարկ, «Լարային կվարտետ թիվ 1», «Լույսը հաղթության», «Հայկական ժողովրդական մեղեդիների մշակումներ», 5-րդ, 6-րդ և 7-րդ դասարանների Երաժշտություն առարկայի դասագրքեր և դրանց ձեռնարկը, «Աֆորիզմներ և փիլիսոփայական մտորումներ» և այլն։

Ստեղծագործական ուղի
-------------------

Արեգ Լուսինյանը մեծակտավ, կամերային-գործիքային, վոկալ երկերի, ինչպես նաև մանուկների ու պատանիների համար գրված բազմաթիվ ստեղծագործությունների հեղինակ է։ Հրատարակված 76 հեղինակային և շուրջ 200 (Երևանում, Մոսկվայում, Բեյրութում, Կիևում, ԱՄՆ-ում, Թեհրանում) ժողովածուներում հազարի հասնող ստեղծագործությունների հեղինակ է։

Հայաստանի հանրային ռադիոյի ոսկե ‎ֆոնդում ներառված են նրա 300 ստեղծագործությունների ձայնագրությունները։ Կան ձայնագրություններ նաև այլ երկրների ռադիո‎ֆոնդերում։ Կոմպոզիտորի ստեղծագործություններից մի քանիսը զետեղված են նաև խորհրդային «Մելոդիա» ‎ֆիրմայի թողարկած ձայներիզներում։

Կոմպոզիտորի բազմաթիվ ստեղծագործություններ արժանացել են համամիութենական և հանրապետական տարբեր մրցանակների ու խրախուսական պարգևների։

Արեգ Լուսինյանը երաժշտական մի շարք դասագրքերի, ձեռնարկների ու ժողովածուների համահեղինակ և հեղինակ է։

Նախասիրություններ
-----------------

Արեգ Լուսինյանը զբաղվում է նաև նկարչությամբ։ Նկարել սկսել է ինը տարեկանում։ Նկարում է գունավոր մատիտով և ջրաներկով։ Նկարները մեղմ, նուրբ գույներով, լուսավորր մանրանկարներ են, հիմնականում` բնանկարներ։

Դպրոցական տարիներից նա սկսել է նաև գրի առնել իմաստասիրական (փիլիսոփայական) իր մտքերը, մտորումները բանաստեղծությունների տեսքով, ինչպես նաև կյանքի տարբեր ոլորտներին վերաբերող ասույթներ (ա‎‎‎ֆորիզմներ)։

Պարգևներ և մրցանակներ
---------------------

* Թեհրանի Հայ մշակութային «Արարատ» կազմակերպության ոսկե շքանշան (2001 թ.)
* Անանիա Շիրակացու անվան ճեմարանի «Անբասիր ծառայությունների համար» մեդալ, 2010 թ.
* ՀՀ մշակույթի նախարարության ոսկե մեդալ, 2010 թ.
* Հայաստանի Հանրապետության արվեստի վաստակավոր գործիչ (2011 թ.)
* «Մանկավարժական համալսարան, 90-ամյակ» մեդալ

Ստեղծագործություններ
--------------------

* Սիմ‎ֆոնիա թիվ 1 (1962 թ.)
* Սիմ‎ֆոնիա-ռեքվիեմ (1988 թ.)
* «Միշտ քեզ հետ» օպերետ (1970 թ.)

*Վոկալ-սիմ‎ֆոնիկ ստեղծագործություններ*.

* «Բացվի՛ր, հայրենի գարուն» (1967 թ.)
* «Իմ հայ ժողովուրդ» (1973 թ.)
* «Այս գարունը» (1973 թ.)
* «Գարնան սպասում» (1981 թ.)

*Կամերային նվագարանային ստեղծագործություններ*.

* Լարային քառյակներ (1958, 1960 թթ.)
* Սյուիտ երկու դաշնամուրի համար (1956 թ.)
* Տրիո (դաշնամուր, ջութակ և թավջութակ) (1959 թ.)
* «Չորս մանրանվագ» լարային քառյակի համար (1955 թ.)
* Ֆլեյտայի և դաշնամուրի «Քնարական» և այլ նվագարանների համար (հոբոյ, կլառնետ, քանոն) գրված ստեղծագործություններ

*Դաշնամուրային ստեղծագործություններ*.

* «Նազանքով պար» («Դանդաղ պար») և «Երիտասարդական պար» (1955, 1956 թթ.)

*Դաշնամուրային շարքեր*.

* «Փոքրիկ պատկերներ» (1953 թ.)
* «Կրկես» (1966, 1974 թթ.)
* «Աշխարհի ժողովուրդների պարեր» (1969 թ.)
* «Խաղալիքների աշխարհում» (1975 թ.)
* «Ֆանտաստիկ չորս մանրանվագ» (1974-1975 թթ.)

*Վոկալ ստեղծագործություններ (խմբերգեր, անսամբլներ, զուգերգեր, մեներգեր, ռոմանսներ)*.

* «Դու, իմ աշխարհ լեռնային» (1972 թ.)
* «Ամեն գիշեր» (1963 թ.)
* «Կռունկներ հայրենի» (1963 թ.)
* «Հայրենի գարուն» («Կարոտ») (1965 թ.)
* «Օրոր» (1955 թ.)
* «Սրտիս թագուհի» («Կարոտ») (2005 թ.)
* *Վոկալ շարքեր ձայնի և դաշնամուրի համար*
* «Հայրենյաց տաղարան»` հայրենասիրական և ֆիդայական 24 երգ դաշնամուրի նվագակցությամբ (մշակում, 1990 թ.)
* *Ռազմական քայլերգերի շարք*
* *Հոգևոր երգերի շարք*
* *Ստեղծագործություններ դպրոցականների և պատանեկության համար*
* *Երգեր նախադպրոցական և դպրոցական կրտսեր տարիքի երեխանների համար*

Աշխատություններ
---------------

* Ակորդեոնի ձեռնարկ, 2005 թ.։
* Երաժշտություն, 2009 թ.։
* Երաժշտությունը մանկապարտեզում, 2009 թ.։
* Լույսը հաղթության (Մանկապատանեկան խմբերգային ստեղծագործություններ), 2010 թ.։
* Հայկական ժողովրդական մեղեդիների մշակումներ մանկական երկձայն երգչախմբերի համար, 2010 թ.։
* Լարային կվարտետ թիվ 1, 2010 թ.։
* Աֆորիզմներ և փիլիսոփայական մտորումներ, 2012 թ.։
* Лирико-философские раздумья, 2013 թ..
* Հետադարձ հայացք անավարտ կյանքից, 2014 թ.։

Ծանոթագրություններ
------------------

1. ↑  ՀՊՄՀ, Արեդ Լուսինյան(չաշխատող հղում)
2. ↑  *Ով ով է. Հայեր. Կենսագրական հանրագիտարան, հատոր առաջին, Երևան, 2005*
3. ↑  Արեգ Լուսինյանի կենսագրությունը AV Production կայքում(չաշխատող հղում)
4. ↑  Հայաստանի Հանրապետության պատվավոր կոչումներ շնորհելու մասին

Աղբյուրներ
----------

* Արեգ Լուսինյան, «Կենսամատենագիտություն», 2016։

Արտաքին հղումներ
----------------

* Արեգ Լուսինյան, «Դիմանկար»
* Արեգ Լուսինյան, Մանկական երգեր

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | Հայաստանի կոմպոզիտորների միություն · Հանրային ռադիոյի արխիվ |
|  |
| Բառարաններ և հանրագիտարաններ | Հայազգ |
|  |
| Չափորոշչային վերահսկողություն | ՀԳՀԳ: 11748 |

 |